*****

ΚΑΝΟΝΙΣΜΟΣ (ΕΟΚ) αριθ. 1691/88 ΤΗΣ ΕΠΙΤΡΟΠΗΣ

της 16ης Ιουνίου 1988

που καθορίζει το ενδεικτικό ανώτατο όριο εισαγωγής στην Ισπανία όσον αφορά ορισμένες πατάτες για σπορά για την περίοδο 1988/89 και τροποποιεί τον κανονισμό (ΕΟΚ) αριθ. 650/86

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 81 παράγραφος 4 και το άρθρο 83,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες εφαρμογής του συμπληρωματικού μηχανισμού που εφαρμόζεται στις συναλλαγές (ΣΜΣ) (1), όπως τροποποιήθηκε από τον κανονισμό (ΕΟΚ) αριθ. 2297/86 (2), και ιδίως το άρθρο 7,

Εκτιμώντας:

ότι το άρθρο 83 της πράξης προσχώρησης προβλέπει ότι στην αρχή κάθε περιόδου εμπορίας συντάσσεται ισολογισμός με βάση τις προβλέψεις για την παραγωγή και την κατανάλωση στην Ισπανία των πατατών για σπορά που υπάγονται στο συμπληρωματικό μηχανισμό που εφαρμόζεται στις συναλλαγές· ότι τα ανώτατα ενδεικτικά όρια έχουν καθορισθεί για την περίοδο που λήγει στις 30 Σεπτεμβρίου 1987· ότι ο καθορισμός των διαδοχικών ενδεικτικών ανωτάτων ορίων πρέπει να αντανακλά ορισμένη προοδευτικότητα σε σχέση με τα παραδοσιακά ρεύματα συναλλαγών· ότι ο ισολογισμός που συντάχθηκε με τον τρόπο αυτό για την περίοδο εμπορίας 1988/89 οδηγεί στον καθορισμό του ενδεικτικού ανώτατου ορίου·

ότι οι γενικοί κανόνες εφαρμογής του συμπληρωματικού μηχανισμού που εφαρμόζεται στις συναλλαγές καθορίσθηκαν από τον κανονισμό (ΕΟΚ) αριθ. 569/86, ενώ ο κανονισμός (ΕΟΚ) αριθ. 574/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2159/87 (4), προσδιορίζει ορισμένες λεπτομέρειες εφαρμογής του εν λόγω μηχανισμού·

ότι ο κανονισμός (ΕΟΚ) αριθ. 650/86 της Επιτροπής της 28ης Φεβρουαρίου 1986 σχετικά με την εφαρμογή του συμπληρωματικού μηχανισμού που εφαρμόζεται στις συναλλαγές για τις εισαγωγές στην Ισπανία ορισμένων πατατών για σπορά (5), όπως τροποποιήθηκε από τον κανονισμό (ΕΟΚ) αριθ. 1754/87 (6), προσδιορίζει ορισμένες λεπτομέρειες εφαρμογής του ΣΜΣ στον τομέα των πατατών για σπορά·

ότι βάσει του άρθρου 2 του κανονισμού (ΕΟΚ) αριθ. 574/86 μεταβιβάζονται τα δικαιώματα που προκύπτουν από το πιστοποιητικό ΣΜΣ· ότι, ωστόσο, για να ελεγχθούν καλύτερα οι συναλλαγές θα πρέπει να μην επιτρέπεται η μεταβίβαση των δικαιωμάτων αυτών στον τομέα των πατατών για σπορά·

ότι, για να επιτραπεί ο κανονικότερος εφοδιασμός της ισπανικής αγοράς, πρέπει να μειωθεί η διάρκεια ισχύος του πιστοποιητικού ΣΜΣ και να τροποποιηθεί ο κανονισμός (ΕΟΚ) αριθ. 650/86·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σπόρων προς Σπορά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ενδεικτικό ανώτατο όριο εισαγωγής στην Ισπανία για τις πατάτες για σπορά πιστοποιημένης κατηγορίας που υπάγονται στη διάκριση ΣΟ 0701 10 00 καθορίζεται, για την περίοδο από 1ης Οκτωβρίου 1988 μέχρι τις 30 Σεπτεμβρίου 1989, σε 21 381 τόνους.

Άρθρο 2

Το άρθρο 4 παράγραφος 1 του κανονισμού (ΕΟΚ) αριθ. 650/86 τροποποιείται ως εξής:

1. Η λέξη «τέσσερα» αντικαθίσταται από τη λέξη «δύο».

2. Στο τέλος της παραγράφου προστίθεται το ακόλουθο κείμενο:

«τα δικαιώματα που προκύπτουν από τα πιστοποιητικά αυτά δεν μεταβιβάζονται».

Άρθρο 3

Ο παρών κανονισμός αρχίζει να ισχύει την 1η Οκτωβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 201 της 24. 7. 1986, σ. 3.

(3) ΕΕ αριθ. L 57 της 1. 3. 1986, σ. 1.

(4) ΕΕ αριθ. L 202 της 23. 7. 1987, σ. 30.

(5) ΕΕ αριθ. L 60 της 1. 3. 1986, σ. 58.

(6) ΕΕ αριθ. L 166 της 25. 6. 1987, σ. 12.